Tuinier in hof na moord op Bloem-vrouArgieffoto Die verdagte het vlugtig in die hof verskyn en die saak is tot 1 Augustus uitgestel. Die bejaarde vrou se halfnaakte liggaam is omstreeks 17:00 in ŉ plas bloed in haar huis gevind. ŉ Buurvrou het gaan ondersoek instel omdat sy die vrou lanklaas gesien het. Sy het deur ŉ venster geloer en die slagoffer op haar rug op die vloer in haar slaapkamer sien lê. Sy het die polisie dadelik in kennis gestel. Die polisie het die voordeur oopgebreek en die vrou met erge hoofbeserings aangetref. Sy is vermoedelik met ŉ stomp voorwerp aangerand. “Daar was bloedspatsels oral op die mure en die kamers is geplunder. Dit is nog nie bekend wat tydens die aanval gesteel is nie,” het kapt. Chaka Marope, woordvoerder van die polisie, vroeër gesê. Die ondersoekspan wag vir die uitslae van ŉ nadoodse ondersoek om vas te stel of die vrou seksueel aangerand is of nie. Die verdagte is kort nadat die vrou se liggaam gevind is, in hegtenis geneem. Hy het in ŉ buitekamer op die perseel gewoon.